Paramedikus in ambulans doodgeskiet | Maroela Media
'n Onbekende aantal verdagtes het op die ambulans toegesak. (Foto: Gauteng EMS/Facebook)
'n Paramedikus van die KwaZulu-Natalse nooddienste is Sondagaand in Estcourt in 'n koeëlreën dood toe sy en 'n kollega op 'n onverwante voorval in die gebied gereageer het. Die bestuurder van die ambulans het glo ernstige beserings opgedoen, maar is in 'n bestendige toestand in 'n hospitaal.
Phumzile Dlamini, 'n ma van drie, en haar kollega was om 12:30 op pad na 'n noodgeval toe skote by 'n huis in Mimosadale geklap het.
"Die paramedici, wat nog in die ambulans was, is skielik deur 'n onbekende aantal verdagtes omring wat op hulle losgebrand het," het kapt. Nqobile Gwala, polisiewoordvoerder, aan Maroela Media gesê.
Die 40-jarige Dlamini is glo etlike kere getref en is op die toneel dood verklaar.
Die bestuurder, wie se naam nie in hierdie stadium bekend is nie, is na bewering in die maag geskiet en na 'n hospitaal geneem vir behandeling. Hy is glo in 'n bedenklike toestand.
Volgens Gwala is niemand nog in verband met die skietvoorval en Dlamini se moord in hegtenis geneem nie. Die polisie ondersoek 'n saak van moord en poging tot moord.
Twee mans wat na bewering in die huis was waar die skote afgevuur is, was ongedeerd.
Luidens berigte was daar 'n pasiënt in die ambulans ten tyde van die voorval, maar die polisie kon dit nie bevestig nie. Die persoon is glo nie beseer nie.
(Foto: Gauteng EMS/Facebook)
KwaZulu-Natal se LUR vir gesondheid, Nomagugu Simelane, het die voorval as barbaars en lafhartig bestempel.
"'n Voorval van dié aard laat 'n mens se hare rys. Dit is 'n duidelike aanduiding dat iets in ons samelewing gruwelik skeefgeloop het as onskuldige nooddienspersoneel, wat menselewens red, aan diens aangeval en vermoor word."
Dit is nie die eerste keer dat nooddienswerkers tydens 'n noodgeval aangeval, beroof of vermoor word nie. Meer onlangs is brandbestryders in Kaapstad met klippe bestook terwyl hulle op noodgevalle gereageer het.
Nooddienswerkers was tydens dié aanval ten minste ongedeerd.
Simelane het 'n beroep op mense gedoen om na vore te kom met enige inligting oor die voorval of oor die misdadigers wat betrokke was.
"Ons wil nie 'n situasie hê waar paramedici nie verder snags kan werk nie en kwesbare gemeenskappe sonder nooddienste laat. Dit is dus in almal se belang dat geregtigheid geskied en dat paramedici te alle tye beskerm word."
Die LUR het haar medelye met Dlamini se drie kinders en man betuig en die bestuurder 'n spoedige en volkome herstel toegewens.
Nooddienste van oor die land het sedert die voorval ook hul medelye met die paramedikus se familie betuig.
"Ons gedagtes en gebede is by ons kollegas en hul familie en vriende," skryf Bethal-nooddienste in die Vrystaat op sosiale media.
"Ons is geskok en hartseer oor die tragiese voorval. Gautengse nooddienste stuur ondersteuning en meegevoel aan die KwaZulu-Natal-span en die paramedici se familie," lui nog 'n boodskap.